ครั้งนี้ผมขอรีวิวย้อนหลังสำหรับร้านที่ไปทานมาเมื่อหลายอาทิตย์ก่อนครับ นั่นคือร้านอูด้งชื่อดัง “มารุกาเมะเซเมง” สาขาฟิวเจอร์ปาร์ครังสิต สืบเนื่องจากครั้งนั้นผมได้ไปทำธุระแถวรังสิต ขากลับเลยอยากแวะหาไรทานที่ฟิวเจอร์ปาร์ครังสิตเป็นมื้อเย็นครับ เลยยกเจ้าไอโฟนขึ้นมาใช้ App Wongnai ค้นหาร้านอาหารที่น่าสนใจภายในห้างนี้ สะดุดตากับร้านนี้เข้าเห็นมีคนรีวิวกันอยู่และอยู่ในลิสต์ต้นๆครับ จำได้ว่าผมเคยไปทานแล้วครั้งนึงที่สาขา Promenade ก่อนหน้านี้

สาขานี้ดูเหมือนคับแคบกว่าสาขาที่รามอินทรานะครับ จากที่ผมลองเทียบดูจากความรู้สึก ลูกค้าส่วนใหญ่ของที่นี่จะเป็นนักเรียน หรือนักศึกษามหาลัยแถวรังสิตนี้ คนทำงานน้อยกว่า จากที่ผมสังเกตเป็นวันธรรมดาช่วงเย็นครับ

อ่านย้อนหลังรีวิวผมได้ที่ App menu > Place > พิมพ์ Marugame > เลือกสาขา Promenade > User: Bom+

ครั้งนี้ผมสั่งเป็น:
• Mentai Kamatama Udon หรือ อุด้งร้อนแห้ง คลุกเคล้าไข่อนเซ็น และไข่ปลาเมนไตโกะ size-L ราคา 139 บาท

• Topping สำหรับอุด้ง ผมเลือกเป็นหมูเพิ่ม ราคา 29 บาท
• ของทอด ผมเลือกเป็นเทมปุระผักรวม 1 ชิ้น ราคา 29 บาท
• สไปร์ท แบบรีฟิล

มื้อนี้ค่าเสียหายทั้งหมด 232 บาทครับ (ทานคนเดียว)

ผมว่าตัวอุด้งร้อนแห้งชามนี้ อาจจะไม่ถูกปากหรือคุ้นเคยสำหรับคนไทยมากนัก เพราะหลังจากคลุกเคล้าไข่ปลาและไข่อนเซ็นแล้วมันจะดูเหนียวๆเคลือบที่เส้นอุด้งครับ แต่รสชาติสำหรับผมอร่อยดีนะ แต่กินมากๆอาจเลี่ยน แต่ทางร้านก็แนะนำว่าให้ลองสั่ง topping เพิ่มดู ผมก็ลองสั่งเป็นหมูหวาน ช่วยตัดรสเลี่ยนและคาวหน่อยๆของไข่ปลาได้ดี ทำให้ผมกินจดหมดชามได้เลยครับ

จุดสังเกตนึงที่ผมไม่แน่ใจว่าเค้าปรับปรุงไหม คือ ตัวของทอดหรือเทมปุระ ถ้าชิ้นไหนดูทำไว้นานแล้วไม่น่ากิน ทางพนักงานจะทำให้ใหม่เลยและให้เราจดออเดอร์ให้เค้าแล้วจ่ายเงินที่แคชเชียร์พร้อมอุด้ง พอทำเสร็จเค้าจะมาเสริ์ฟถึงที่โต๊ะเลยครับ :)

จุดนี้ผมถือว่าดีมากครับ มีการปรับเปลี่ยนเพื่อให้เข้ากับตลาดหรือวัฒนธรรมบ้านเราครับ เพราะเราอาจจะไม่ชอบทานของที่ทอดไว้นานแล้วถึงแม้ว่าจะรีบอย่างไรก็ตามครับ ผมไม่แน่ใจว่าทางบริษัทเค้าเห็นคอมเม้นท์ผมเรื่องนี้จากรีวิวก่อนหรือเปล่า เลยปรับปรุงตรงนี้ครับ

ปล: ผมสังเกตก็ยังมีลูกค้าส่วนใหญ่ยังไม่เอาถาดและภาชนะไปวางคืนตรงช่อง ต้องให้พนักงานมาจัดการเหมือนเดิม ผมว่าเรื่อง self-service อาจจะต้องใช้เวลาปรับสำหรับตลาดคนไทยที่ยังไม่คุ้นเคยระบบนี้ครับ

ใครเป็นคออาหารญี่ปุ่นที่ยังไม่เคยลองทานอุด้งร้านนี้ ควรลองทานดูนะครับ เพราะเป็นอุด้งสูตรจากญี่ปุ่นเลย

"ถ้าไม่เคยกิน ระวังคุยกับคนอื่นพรุ่งนี้ไม่รู้เรื่อง..."

